ولیم ڈیلریمپل

ویلیم بینیڈکٹ ہیملٹن ڈیلرِمپل (پیدائش: 20 مارچ 1965) ایک اسکاٹش مؤرخ، مؤرخِ فن، کیوریٹر، براڈکاسٹر، نقاد اور مصنف ہیں۔

ڈیلرِمپل کی تصانیف کو بے شمار بین الاقوامی اعزازات اور انعامات حاصل ہو چکے ہیں، جن میں وولفسن تاریخ انعام، ڈف کوپر انعام، ہیمنگ وے انعام، کپوشچنسکی انعام، کونسل آن فارن ریلیشنز کا آرتھر راس میڈل، تھامس کک سفری کتاب انعام اور سنڈے ٹائمز کا ’’ینگ برٹش رائٹر آف دی ایئر‘‘ ایوارڈ شامل ہیں۔ انھیں غیر افسانوی ادب کے لیے بیلی گفورڈ انعام کی فہرست میں پانچ مرتبہ شامل کیا گیا اور ایک مرتبہ شارٹ لسٹ بھی کیا گیا، جبکہ کنڈل تاریخ انعام کے فائنلسٹ بھی رہے۔

 ابتدائی زندگی 

ویلیم ڈیلرِمپل 20 مارچ 1965 کو ایڈنبرا، اسکاٹ لینڈ میں پیدا ہوئے۔ وہ میجر سر ہیو ہیملٹن ڈیلرِمپل کے سب سے چھوٹے صاحبزادے تھے، جو 1987 سے 2001 تک ایسٹ لوتھیئن کے لارڈ لیفٹیننٹ رہے۔ وہ ادیبہ ورجینیا وولف کے بھانجے بھی ہیں۔ ان کا بچپن نارتھ برِک میں گذرا، جسے انھوں نے ’’قدیم طرز اور تقریباً ایڈورڈین‘‘ قرار دیا۔

 تعلیم 
انھوں نے امپل فورث کالج اور بعد ازاں ٹرینیٹی کالج، کیمبرج سے تعلیم حاصل کی، جہاں وہ تاریخ کے ممتاز اسکالر رہے۔

 پیشہ ورانہ زندگی 

 کیوریٹر 
انھوں نے نیویارک میں مغلیہ مصوری پر مبنی نمائش ’’شہزادے اور مصور: مغلیہ دہلی 1707–1857‘‘ کی کیوریٹنگ کی۔ 2019 میں لندن میں ’’بھولے بسرے استاد: ایسٹ انڈیا کمپنی کے لیے ہندوستانی مصوری‘‘ کے عنوان سے ایک اور اہم نمائش ترتیب دی۔

 تصنیف و تحقیق 
ڈیلرِمپل کی دلچسپیوں میں ہندوستان، پاکستان، افغانستان، مشرقِ وسطیٰ، ہندو مت، بدھ مت، جین مت اور ابتدائی مشرقی عیسائیت شامل
ہیں۔ ان کی تمام اہم کتابیں ادبی انعامات حاصل کر چکی ہیں۔ ان کی تصانیف چالیس سے زائد زبانوں میں ترجمہ ہو چکی ہیں۔

 علمی و پیشہ ورانہ خدمات 
بی بی سی کے لیے ان کی پیش کردہ دستاویزی سیریز ’’انڈین جرنیز‘‘ کی ایک قسط ’’شیو کی الجھی ہوئی جٹائیں‘‘، جو دریائے گنگا کے منبع تک ان کے سفر پر مبنی تھی، نے 2002 میں بافٹا میں بہترین دستاویزی سیریز کا گریئرسن انعام حاصل کیا۔

2012 میں انھیں پرنسٹن یونیورسٹی کی جانب سے انسانی علوم میں وٹنی جے اوٹس وزیٹنگ فیلو مقرر کیا گیا۔

2015 میں وہ براؤن یونیورسٹی میں او پی جندل ممتاز لیکچرار مقرر ہوئے۔

2018 میں انھیں برٹش اکیڈمی کا صدارتی تمغا عطا کیا گیا، جو انسانی اور سماجی علوم کے لیے ادارے کا اعلیٰ ترین اعزاز ہے۔

2021 سے وہ بوڈلیئن لائبریری کے اعزازی فیلو ہیں، جبکہ 2024 میں آل سولز کالج، آکسفورڈ میں وزیٹنگ فیلو رہے۔

2020 میں انھیں کووڈ-19 کے دور کے لیے ’’پراسپیٹ‘‘ میگزین کی دنیا کے پچاس ممتاز مفکرین کی فہرست میں شامل کیا گیا۔

2023 میں ادب اور فنون کی خدمات کے اعتراف میں انھیں کمانڈر آف دی آرڈر آف دی برٹش ایمپائر (CBE) مقرر کیا گیا۔

وہ ہندوستان میں منعقد ہونے والے دنیا کے سب سے بڑے ادبی میلے ’’جے پور لٹریچر فیسٹیول‘‘ کے بانیوں اور شریک ڈائریکٹروں میں شامل ہیں۔

 ذاتی زندگی 
وہ 1984 میں پہلی مرتبہ دہلی آئے اور 1989 کے بعد سے وقفے وقفے سے ہندوستان میں مقیم رہے۔ ان کی اہلیہ اولیویا فریزر ایک مصورہ ہیں۔ ان کے تین بچے ہیں۔

 کتابیات 
 ان زانادو (1989)
 جنوں کا شہر: دہلی میں ایک سال (1994)
 مقدس پہاڑ سے: بازنطینی دنیا کے سائے میں سفر (1997)
 عہدِ کالی (1998)
 سفید فام مغل (2002)
 آخری مغل: دہلی 1857، ایک سلطنت کا زوال (2006)
 نو زندگیاں: جدید ہندوستان میں تقدس کی تلاش (2009)
 بادشاہ کی واپسی: افغانستان کی جنگ (2012)
 انارکی: ایسٹ انڈیا کمپنی کا بے رحم عروج (2019)
 سنہری شاہراہ: قدیم ہندوستان نے دنیا کو کیسے بدلا (2024)

 حوالہ جات